L’entrenador Pep Guardiola dona un milió d’euros per a la lluita contra el coronavirus. El tècnic català, actual entrenador del Manchester City, ha fet aquesta donació a la Fundació Ángel Soler Daniel per a l’adquisició i l’aprovisionament de material sanitari davant l’emergència de la pandèmia del Covid-19.

La campanya havia recaptat 33.000 euros

La campanya de donacions, impulsada pel Col·legi de Metges de Barcelona (COMB) i gestionada a través de la fundació, té l’objectiu de recollir material mèdic i aportacions econòmiques per a la compra de material i equipament sanitari que falta actualment als centres sanitaris de Catalunya. La campanya tenia 33.000 euros recaptats fins ara, ha informat el Col·legi en un comunicat.

El material es distribuirà per hospitals de Catalunya

La campanya es va iniciar el 21 de març. El material sanitari que s’adquireixi amb els diners de les donacions serà distribuït entre “els centres sanitaris de tot Catalunya d’acord amb les necessitats i urgència en coordinació amb el Departament de Salut”, segons el citat comunicat.

A més de recaptar per a la compra de material, la campanya també és “per poder finançar la producció alternativa -a través de la impressió 3D- de respiradors artificials i altres elements de protecció per al personal sanitari”.

La donació de Messi

Aquest mateix dimarts, també s’ha fet públic que Leo Messi a donat un milió d’euros per la lluita contra el coronavirus. En el seu cas, part dels diners van destinats a l’Hospital Clínic de Barcelona, i la resta a un centre de l’Argentina.